चाइल्ड हेल्थकेयर, डायग्नॉस्टिक और न्यूट्रिशियन को लेकर बात की
Ratan Tata and Sachin Tendulkar met with Bill Gates to discuss child healthcare, diagnostic, and nutrition-related issues. माइक्रोसॉफ्ट के को-फाउंडर बिल गेट्स भारत के दौरे पर हैं। बुधवार को उन्होंने टाटा संस के मानद चेयरमैन रतन टाटा और वर्तमान चेयरमैन नटराजन चंद्रशेखरन से मुलाकात की
माइक्रोसॉफ्ट के को-फाउंडर बिल गेट्स भारत के दौरे पर हैं। बुधवार को उन्होंने टाटा संस के मानद चेयरमैन रतन टाटा और वर्तमान चेयरमैन नटराजन चंद्रशेखरन से मुलाकात की। इससे पहले मंगलवार को गेट्स पूर्व भारतीय दिग्गज क्रिकेटर सचिन तेंदुलकर, RBI गवर्नर शक्ति कांत दास और महिंद्रा ग्रुप के चेयरमैन आनंद महिंद्रा से भी मिले थे।
रतन टाटा और बिल गेट्स दोनों ही दुनियाभार में अपने परोपकारी कामों के लिए जाने जाते हैं। दोनों ने मुलाकात के दौरान स्वास्थ्य, निदान और न्यूट्रिशियन के क्षेत्रों में अपने संयुक्त प्रयासों को मजबूत करने के बारे में बात की। गेट्स फाउंडेशन इंडिया ने इस संबंध में एक ट्वीट किया। ट्वीट में फाउंडेशन ने बताया कि हम अपने काम को एक साथ मजबूत करने और स्वास्थ्य, निदान और न्यूट्रिशियन के लिए साझेदारी करने के लिए तत्पर हैं।
भारत रत्न सचिन तेंदुलकर से मिले गेट्स
इससे पहले मंगलवार को बिल गेट्स ने क्रिकेट जगत के भगवान कहे जाने वाले और पूर्व भारतीय टीम के बल्लेबाज सचिन तेंदुलकर से मुलाकात की थी। सचिन ने ट्विटर पर गेट्स के साथ अपनी मुलाकात की कई तस्वीरें साझा कीं। तस्वीरों में सचिन के अलावा उनकी पत्नी अंजलि भी गेट्स के साथ मुलाकात के दौरान नजर आई।
सचिन ने ट्विटर पर फोटो शेयर करते हुए लिखा कि हम सभी जीवन के लिए छात्र हैं। बच्चों की स्वास्थ्य सेवा सहित, जिस पर हमारा फाउंडेशन काम करता है, परोपकार पर दृष्टिकोण हासिल करने के लिए आज का दिन सीखने का एक शानदार अवसर था। विचार साझा करना दुनिया की चुनौतियों को हल करने का एक शक्तिशाली तरीका है।
आनंद महिंद्रा से मिले गेट्स
आनंद महिंद्रा ने बिल गेट्स के साथ फोटो शेयर की और अपनी मुलाकात के बारे में भी बताया। पोस्ट में बिल गेट्स अपनी कुछ किताबें आनंद महिंद्रा को गिफ्ट करते हुए नजर आ रहे हैं। किताब में बिल गेट्स ने प्यारा सा मैसेज भी शेयर किया था। बिल गेट्स ने लिखा, 'आनंद के लिए बहुत शुभकामनाएं क्लासमेट।' बता दें कि बिल गेट्स और आनंद महिंद्रा हार्वार्ड यूनिवर्सिटी में एक साथ पढ़ते थे।
आनंद महिंद्रा ने ट्वीट में लिखा, 'बिल गेट्स से दोबारा मिलकर अच्छा लगा। हम दोनों की टीमों के बीच IT या बिजनेस पर बात नहीं हुई। हम दोनों साथ काम करके समाज पर किस तरह का प्रभाव डाल सकते हैं, इस पर बात-चीत की। हालांकि मैंने मुनाफा कमा लिया, मुझे मुफ्त में ऑटोग्राफ्ड किताबें मिल गईं।'
आरबीआई गवर्नर से मुलाकात
मंगलवार को बिल गेट्स रिजर्व बैंक ऑफ इंडिया के गवर्नर शक्तिकांत दास से भी मिले। ये मुलाकात RBI के मुंबई स्थित ऑफिस में हुई। दोनों के बीच कई मुद्दों पर चर्चा हुई, जैसे- फाइनेंशियल इन्क्लुजन, पेमेंट सिस्टम, माइक्रोफाइनेंस और डिजिटल लेंडिंग।
